بحال العادة كل اثنين الإصابات والتحاليل دكورونا كينقصو بزاف، بحيث اليوم تقاسو غير 1217 وتدارو غي 9652 تيست عوض 20 ألف، اللي بدا المغرب كيديرهم من نهار عزز عدد التحاليل مع إشراك مختبرات القطاع الخاص. وفغياب أي توضيح للوزارة، فالرجح أن هذشي راجع لأن اليوم الإثنين، وفكل إثنين التحاليل والإصابات كينقصو، على اعتبار ان هذ الإحصاءات خاصة بنهار الأحد اللي تقريبا جميع المؤسسات الإستشفائية والمختبرات كتكون سادة فيه. ووصل الإجمالي ديال حالات الإصابة بكورونا ل400826، ووصل مؤشر الإصابة التراكمي ل1103,8 لكل 100 ألف نسمة، بمعدل 3,4 لكل 100 ألف نسمة فهذ 24 ساعة. ماتو اليوم 35 بالفيروس، وبلغ الإجمالي 6659، بنسبة فتك ديال 1,7 فالمية. وتشافاو اليوم 3042، ووصل الإجمالي ل359065، بنسبة تعافي ديال 89,6 فالمية. ووصل عدد الحالات النشيطة ل35102، وعدد الحالات الحرجة طلعو ل1039 حالة. ومن الحالات الحرجة، 93 تدهورات حالتهم غير هذ النهار، و114 تحت التنفس الاصطناعي الاختراقي. وكتتوزع الإصابات الجديدة على الجهات كما يلي: وهذا المنحنى الوفيات الاسبوعية: وحاولات “كود” الاتصال بالمسؤول على التواصل فوزارة الصحة، لكن الهاتف ديالو صونا دون جواب، مسؤول آخر فالوزارة رفض التصريح بدعوى أنه خص لابد الاتصال قبل بمسؤول التواصل للتنسيق. 
فين توضيح الوزارة على هاد المهزلة؟. اليوم درنا أقل عدد تحاليل ديال كورونا من نهار وصلنا لـ20000 تحليلة فالمغرب: من 9652 تيست خرج 1217 واحد فيهم الڤيروس